જૂના જમાનામાં પાછા જઇએ તો મહંમદ બેગડાના રાજ્યામલની શરૂઆત વખતે ખેડા જિલ્લાના દેવાતજ ગામમાં, વીરાભાઇ પટેલ પછી ૧૨ પેઢીઓ પસાર થઇ ગઇ. તેરમી પેઢીએ જેસંગભાઇ પટેલ ઇ.સ.૧૪૬૨માં જન્મેલા. એ વખતે મહંમદ બેગડાએ ખેતીની સુધારણા માટે સારા સારા ખંતીલા ખેડૂતો પસંદ કરીને એમને એક એક ઉજ્જડ ગામનો ટીંબો કે ભાંગતા ગામનો કબજો સોંપવા માંડયો. એ વખતે આ નીતિનો લાભ લઇ જેસંગભાઇ પટેલે દેવાતજ પાસેના સોજીત્રા ગામનો કબજો લીધો. આ રીતે ખેડા જિલ્લામાં અનેક પાટીદારોએ એક એક ગામનો કબજો મેળવ્યો. ત્યારથી કણબી-પટેલો ખરેખર ‘પાટિદાર’ બન્યા. પત્તી-પાંતી એટલે જમીનનો એક ભાગ. ખેડૂત જમીનના ભાગનો ખરેખર માલિક બન્યો ત્યારથી એ પ્રજા પાટિદાર તરીકે ઓળખાવા માંડી. એ પહેલા ભારતભરમાં પ્રચલિત શબ્દ ‘કુટુંબિન’ હતું. ગુજરાતમાં તેનું અપભ્રશ કણબી થયું. મહંમદ બેગડાના વખત તેથી તેઓ ખેડૂત મટીને કણબીમાંથી પાટિદાર થયા, એમ ‘ગુજરાતના પાટિદારો’માં ડૉ.ભાઇલાલભાઇ પટેલ નોંધે છે.